Document ID: /roh_data/filtered/fineweb-2-filterrobots_roh.jsonl.gz/28422

Il lieu cun las pli bleras infecziuns è pia il conturn famigliar e betg sco rapportà il venderdi la sortida. Alura aveva il BAG publitgà pliras datas sin dumonda dad SRF. Las datas che SRF ha survegnì èn dentant stadas incorrectas. Uss mussa la correctura dal Uffizi federal da sanadad che bunamain in terz da las infecziuns capitan en il circul famigliar.
Tenor il post da communicaziun per dumondas en connex cun il coronavirus dal chantun Grischun, sa mussia in sumegliant maletg er en il Grischun. Cunquai ch'i saja magari grev dad eruir exactamain la via d'infecziun, na dettia però nagina statistica precisa sin livel chantunal.
Probabilitad d'ina infecziun
|Dumber d'infecziuns ||Pertschient |
|D'in commember da la famiglia||216||27,2%|
|Auter contact||99||12,5%|
|Al lieu da lavur||69||8,7%|
|Tar ina festa privata||24||3,0%|
|Dal persunal medicinal||17||2,1%|
|Tar ina fulla da glieud spontana||17||2,1%|
|Disco/Club||15||1,9%|
|Bar/Restaurant||13||1,6%|
|Betg enconuschent||4||0,5%|
|En scola, en scoletta u en canorta||2||0,3%|
|Tar ina demonstraziun / occurrenza||1||0,1%|
|Anc nagina indicaziun ||316||39,8%|
|Total ||793||100%|
Il motiv per il sbagl è tenor il BAG che las datas sajan vegnidas attribuidas faussamain durant il proceder. Las datas correctas cumpiglian en tut 793 cas da Covid-19. Tut quellas infecziuns èn capitadas durant las ultimas duas emnas. Durant quest temp hai dentant dà dapli infecziuns. Ord differents motivs èn tschertas datas betg vegnidas duvradas per l'analisa. Quella mussa sulettamain in terz da las infecziuns totalas.
Tuttina – attenziun en sortida
Malgrà ch'il dumber da las infecziuns en sortida è betg uschè aut sco communitgà il venderdi avertescha il BAG dal privel. Er dettia en sortida in grond risico che bleras persunas stoppian ir tar in singul cas en quarantina.
Ils sistems chantunals per suandar ils contacts possian entras tals eveniments spert vegnir al cunfin. Gist en quest conturn saja ord quest motiv central da reducir il risico d'infecziuns uschè fitg sco pussibel.